Diari Oficial de la Generalitat Valenciana


Sumari del DOGV 7076, del 26-07-2013 (2013/7194)

RESOLUCIÓ de 5 d'abril de 2013, del secretari autonòmic de Justícia, per la qual s'acorda ratificar l'acord d'extinció de la Fundación de la Comunidad Valenciana Agua y Progreso.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   7076

Data del DOGV
:   26-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7194


Data del document
:   05-04-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 5 d'abril de 2013, del secretari autonòmic de Justícia, per la qual s'acorda ratificar l'acord d'extinció de la Fundación de la Comunidad Valenciana Agua y Progreso. [2013/7194]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundación de la Comunidad Valenciana Agua y Progreso, d'ara en avant la Fundació, d'acord amb els següents,  
  
  
Fets  
Primer. Amb data registre d'entrada en el Registre General de la llavors Conselleria de Justícia i Benestar Social 14 de febrer de 2012 la Fundació esmentada va presentar sol·licitud de ratificació de l'acord d'extinció adoptat pel seu Patronat el 31 de gener de 2012, per la impossibilitat material del compliment dels fins fundacionals.  
Segon. La Fundació es va classificar per Resolució de data 2 de juliol 2004, del secretari autonòmic de Justícia i Interior de la Conselleria de Justícia i Administracions Públiques, com a fundació de caràcter cívic, el seu fundador va ser la Generalitat, representada per la subsecretària de la Conselleria de Presidència, Amparo Koninckx Frasquet.  
D'acord amb l'article 6 dels Estatuts, la Fundació té per objecte potenciar i afavorir el desenrotllament d'un ús racional i solidari dels drets relatius a l'aigua, així com l'impuls cívic i institucional en defensa d'una política hídrica adequada a les necessitats de la Comunitat Valenciana, i en particular de les transferències hídriques previstes en el Pla Hidrològic Nacional.  
L'últim Patronat, inscrit en el Registre de Fundacions de la Comunitat Valenciana, per Resolució del secretari autonòmic de Justícia data 24 de maig de 2012, és el següent: Patrona presidenta: 1. la consellera d'Agricultura, Pesca, Alimentació i Aigua, Maritina Hernández Miñana. Patró vicepresident: 2. secretari autonòmic d'Agricultura, Pesca, Alimentació i Aigua, de la Conselleria d'Agricultura, Pesca, Alimentació i Aigua, José Monzonís Salvia. Secretària no patrona: la subsecretària de la Conselleria d'Agricultura, Pesca, Alimentació i Aigua, Amparo Montoro Blasco. Vocal: 3. director general de l'Aigua, de la Conselleria d'Agricultura, Pesca, Alimentació i Aigua, José M.ª Benlliure Moreno.  
  
La dotació inicial de la Fundació va ser de seixanta mil euros (60.000 €).  
Tercer. Esta extinció s'emmarca dins del procés de reestructuració del sector públic fundacional iniciat pel Consell, que va suposar l'adopció de l'Acord del Consell, de data 2 de desembre de 2011, en el qual es va autoritzar l'extinció de diverses fundacions pertanyents al sector públic de la Generalitat, entre elles la de la Fundación de la Comunidad Valenciana Agua y Progreso.  
Amb data 14 de febrer de 2012, la Fundació presenta certificat dels acords adoptats pel seu Patronat, en data 31 de gener de 2012, protocol·litzats en escriptura pública de 9 de febrer de 2012, autoritzada pel notari del Col·legi de València, Salvador Alborch Domíguez. Segons el dit certificat, el Patronat va acordar en eixa data: «iniciar els procediments per a l'extinció de la Fundación de la Comunidad Valenciana Agua y Progreso, per resultar impossible la realització del fi fundacional (?)».  
Es va acordar que l'extinció «seria efectiva l'1 de juny de 2012, de manera que la partida inclosa en els Pressupostos de la Generalitat per a 2012 per a esta Fundació serà destinada a sufragar els gastos corrents del dit exercici, així com els gastos i les indemnitzacions derivades de la liquidació i extinció de la Fundació.»  
  
La causa al·legada és la impossibilitat del compliment del fi fundacional.   
Segons l'acord adoptat, el Patronat va fonamentar-la assenyalant que «en l'actual context de crisi econòmica, la Generalitat s'ha fixat com a objectiu prioritari la reestructuració del sector públic empresarial i fundacional».  
Este procés s'està duent a terme en un escenari d'austeritat, millora de l'eficàcia i reducció del dèficit públic, tot això en compliment dels requisits i condicions exigits per la normativa estatal bàsica en matèria d'estabilitat pressupostària i els derivats del Pla Economicofinancer de Reequilibri de la Comunitat Valenciana 2011-2013, aprovat pel Consell de Política Fiscal i Financera el 27 de juliol d'enguany. (?).  
  
D'altra banda, el Projecte de Llei de Pressupostos per a 2012 també preveu una reducció del gasto dels ens del sector públic empresarial i, finalment, cal destacar l'aprovació del Pla de Racionalització i Reestructuració del Sector Públic Fundacional.  
En el marc del dit Pla, aprovat per Acord del Consell de data 2 de desembre de 2011, s'establixen diverses mesures d'actuació entre les quals es troba l'autorització de l'extinció de determinades fundacions públiques, entre elles la Fundación de la Comunidad Valenciana Agua y Progreso.  
La missió i les activitats que realitzava esta entitat seran assumides per la Conselleria d'Agricultura, Pesca i Alimentació i Aigua de la Generalitat Valenciana.  
Basant-se en estes circumstàncies, i atés que cap modificació d'Estatuts permetria evitar la causa d'extinció, no es pot procedir a la fusió amb altres entitats públiques amb objecte i fins semblants, i s'ha d'acordar l'inici de la tramitació per a dur a terme l'extinció de la Fundació, establint com a causa la impossibilitat de continuar realitzant el fi fundacional.»  
Quart. En la mencionada sessió, de data 31 de gener de 2012, es va nomenar igualment una Comissió Liquidadora, i es va aportar el pla d'actuació d'esta.  
D'acord amb el que disposen els Estatuts de la Fundació, el romanent després de la liquidació revertiria en el fundador, la Generalitat.   
Així es disposa en l'article 34, apartat 3, de la norma estatutària esmentada, conforme al qual, «els béns i drets resultants de la liquidació revertiran al seu fundador».  
Quint. L'acord d'extinció va posposar la seua efectivitat a l'1 de juny de 2012, motiu pel qual es va requerir la Fundació perquè aportara la documentació comptable, exigida per l'article 39 del Reglament de Fundacions de la Comunitat Valenciana, a la dita data.  
En este sentit consta en l'expedient un primer informe de la secció de comptabilitat del Servici d'Entitats Jurídiques, de 18 de juny de 2012, en el qual es dóna compte que la Fundació havia presentat els comptes regularment i els tenia depositats fins a 2010, i que en eixe moment es trobaven pendents els comptes anuals de 2011 i el compromís d'aportar l'informe d'auditoria corresponent, així com els comptes a 1 de juny de 2012, data d'efectivitat de l'acord d'extinció.  
Sext. L'expedient de ratificació va ser elevat a la Comissió del Protectorat de 19 de juny de 2012, les conclusions de la qual van ser: «Vistos els antecedents i la documentació aportada, la Comissió acorda, per unanimitat, la necessitat de requerir la Fundación de la Comunidad Valenciana Agua y Progreso, d'acord amb les exigències legals, amb caràcter previ a la ratificació, si és el cas, pel Protectorat de l'acord d'extinció adoptat pel seu Patronat, a fi que presente els comptes anuals de 2011, aprovats pel Patronat i amb el corresponent informe d'auditoria, així com els comptes a la data en què el Patronat ha acordat que es produïsquen els efectes de l'extinció (1.06.2012)».  
  
Després de comunicar este aspecte a la interessada, es va aportar el 29 de juny de 2012 el certificat de la secretària del Patronat que dóna fe dels acords adoptats en la reunió del mateix d'1 de juny de 2012, elevats a públics el 28.6.2012, pel notari Salvador Alborch Domínguez, núm. 815 del seu protocol, en què es va ratificar l'inici del procés d'extinció acordat el 31 de gener de 2012, s'aprovà el balanç d'extinció i l'obertura del procés de liquidació i el pla de liquidació. Es va fer menció novament a la Comissió Liquidadora integrada per: Amparo Montoro (subsecretària de la Conselleria Agricultura, Pesca, Alimentació i Aigua), José Alberto Comos Guillen (director general de l'Aigua), Jesús Castellano Diago (subdirector de la Fundació), José Luis Musoles Esteve (assessor comptable extern de la Fundació), Esther Vidal Chust, (oficial d'administració de la Fundació). Es va adoptar l'acord de delegació de facultats d'administració en Alberto Comos (a qui es va nomenar patró) i Jesús Castellano Diago, els quals són descrits en l'escriptura esmentada.  
  
Sèptim. Per la seua banda, en relació amb la fase de liquidació el 28 de setembre de 2012 es va aportar l'aprovació del balanç de liquidació pel Patronat de data 30 agost 2012.  
Si bé la Secció de Comptabilitat esmentada va informar el 20 de desembre de 2012 favorablement sobre la ratificació de l'acord d'extinció, no obstant això, quant a la liquidació consta que figuren a data actual en el balanç d'extinció, comptes deutors i creditores pendents de saldar, i per això no és possible determinar el romanent fins a la conclusió de totes les operacions de liquidació pendent i, en conseqüència, el dit tràmit haurà de quedar posposat, per la qual cosa caldrà l'aprovació d'un nou balanç.  
Octau. Atenent els mencionats antecedents, la Comissió de Protectorat, en la sessió de 12 de març de 2013, va informar favorablement, entre altres, sobre el punt del dia corresponent a la ratificació de l'acord d'extinció aprovat pel Patronat de la Fundación de la Comunidad Valenciana Agua y Progreso, en els termes expressats en els apartats precedents.  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions. Al seu torn, l'article 28 del Decret 179/2012, de 14 de desembre, del Consell, pel que s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell pel qual s'aprova el Reglament Orgànic i Funcional de la Conselleria de Governació i Justícia, establixen que la secretària autonòmica de Justícia assumix les competències entre altres, en matèria de fundacions.  
  
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, i li correspon al conseller la titularitat del Protectorat, sense perjuí de la possibilitat de la seua delegació o desconcentració.  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà acord del Patronat ratificat pel Protectorat.  
Si no hi ha acord del Patronat, o este no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos».  
  
Quint. De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, i es reflectiran les oportunes operacions en el balanç de liquidació, que requerirà, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 del Reglament esmentat establix que:  
«1. Quan el Patronat acorde extingir la Fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els Estatuts, haurà de sol·licitar la ratificació del Protectorat, per a això acompanyarà la documentació següent:  
a) Certificació de l'acord d'extinció adoptat pel Patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els Estatuts o de dur a terme un procés de fusió.  
  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació d'estos».  
  
Per la seua banda l'article 40.2 del dit Reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això, el Patronat podrà apoderar o delegar l'execució material dels seus acords relatius al procés de liquidació».  
Sext. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la dita Llei 8/1998), igual que ho va requerir la seua constitució.  
b) Respecte a l'obligació d'estar al dia en les seues obligacions comptables, ha de tindre's present el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas autorització prèvia del Govern Valencià».  
I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei».  
Sèptim. L'article 26 esmentat de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. A falta d'això, este destí podrà ser decidit, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus Estatuts que els béns i drets resultants de la liquidació revertisquen al seu fundador.  
Per la seua banda, els Estatuts de la Fundació disposen en l'article 34 que «els béns i drets resultants de la liquidació revertiran al seu fundador».  
Octau. Atenent l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la seua liquidació, i el destí donat als béns fundacionals».  
Nové. S'ha complit el que preveu l'article 41.2 g) del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell que establix:   
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals mencionats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com l'informe la Comissió del Protectorat de 12 de març de 2013, resolc:  
  
Primer  
Ratificar l'acord d'extinció de la Fundación de la Comunidad Valenciana Agua y Progreso, adoptat pel seu Patronat en data 31 de gener de 2012, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció esmentat.  
  
Tercer  
Establir com a destinatari dels béns i drets resultants de la liquidació a la Generalitat.  
Es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la Fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la Fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
  
Recaiguda esta, es complirà el que disposa l'apartat següent per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà la certificació de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant la baixa de la Fundació en el Registre, si resulten operacions pendents d'execució o formalització, hauran de ser dutes a terme pel Protectorat.»  
  
Tot això sense perjuí de l'obligació legal de la Fundació respecte de la presentació dels comptes aprovats pel Patronat relatius a l'exercici 2012, així com, si és el cas, la corresponent auditoria en els supòsits i terminis legalment exigibles.  
  
Notifiqueu esta resolució. Contra esta resolució, que és definitiva en via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, a comptar de l'endemà de la seua notificació, davant del conseller de Governació i Justícia, o qualsevol altre recurs que estime procedent.  
  
  
València, 5 d'abril de 2013.- El secretari autonòmic de Justícia: Antonio Gastaldi Mateo.